د افغانی سرې میاشتې ټولنې بغلان ولایتی څانګې کې د می۸ ولمانځل شوه چهارشنبه د ۱۴۴۵/۱۰/۲۹ھ.س نیټه چې د ۲۰۲۴م کال می میاشتې له اتمې نیټې سره برابره ده بغلان کې د افغانی سرې میاشتې ټولنې نمایندګۍ ریاست له لوری د سرو میاشتو نړیوال غورځنګ ورځ د یوې غونډې په دایرولو سره ولمانځل شوه. یاده غونډه کې د بغلان ولایت مقام د دفتر رئیس مولوی لعل جان راشد، د اطلاعاتو او کلتور رئیس، د پیښو پر وړاندې د مبارزې رئیس او د ځینو نورو ادارو رئیس صاحبانو، آمرینو، قومی مشرانو او رضاکارانو ګډون درلود. غونډه د مرکزی دفتر د خپرونو محترم ریاست له لوری د رالیږل شوی لارښود سره سم د قرآن کریم په تلاوت پیل شوه. په سر کې د نمایندګۍ رئیس داکټر جان محمد موسی زی د ښه راغلاست وینا تر څنګ له ګډونوالو سره د می۸ تاریخچې او افغانی سرې میاشتې ټولنې د کړنو په اړه لنډ معلومات شریک کړل، بیا د بغلان ولایت مقام د دفتر رئیس مولوی لعل جان راشد د افغانستان اسلامی امارت د‌ محترم رئیس الوزرا ملاتړیز پیغام ولوست، له هغې وروسته د خپرونو مدیر د افغانی سرې میاشتې ټولنې د محترم عمومی رئیس پیام په سکرین خپور کړ، ورپسې پیښو ته ځواب ورکونې او مرستون عمومی مدیر د بغلان ولایتی څانګې د یوه کال فعالیتونو لنډیز وړاندې کړ. په سکرین د افغانی شرې میاشتې ټولنې د فعالیتونو د مستند تر خپریدو وروسته د اطلاعاتو او کلتور محترم رئیس مولوی اسد الله مصطفی هاشمی د قرآن کریم او نبوی احادیثو په رڼا کې په اسلام کې د بشرپالنې ارزښت په اړه بیان وکړ. قومی مشر حاجی عبدالغیور د خپلې وینا پر مهال له افغانی سرې میاشتې ټولنې له فعالیتو مننه او خوښی څرګنده کړه. غونډه د دعوت او ارشاد د عمومی مدیر مولوی صاحب رمضان صدیقی په دعا سره پای ته ورسیده. یادونه: میلمنو ته د نمایندګۍ دننه د غرمې ډوډۍ ترتیبات نیول شوی وو.